OBEC Košolná, 919 01 Košolná

Všeobecne záväzné nariadenie ( ďalej len " VZN" ) o správe a

prevádzkovaní cintorína 

č. 1/2007


Schválené Obecným zastupiteľstvom Obce Košolná dňa: 4.7.2007


Návrh vyvesený dňa: 19.6.2007




                                                                                                    Mgr. Martin Halaksa

                                                                                                           starosta obce

Obecné zastupiteľstvo v Košolnej na základe samostatnej pôsobnosti podľa čl. 67 a 68 Ústavy SR a podľa § 4 ods.1 a ods. 3 písm. e), m) a podľa § 6 zákona SNR č.369/90 Zb. o obecnom zriadení v znení neskorších predpisov, vydáva toto 

Všeobecne záväzné nariadenie ( ďalej len " VZN" ) o správe a prevádzkovaní cintorína 
                                                                     č. 1/2007


Čl. 1 
Úvodné ustanovenia 

1. Toto VZN Obce Košolná upravuje správu a prevádzkovanie cintorína na území Obce Košolná (ďalej len "obec") , ktorého je obec prevádzkovateľom. 
2. Týmto VZN sa v rámci zabezpečovania verejného poriadku v obci stanovujú činnosti, ktorých vykonávanie je zakázané alebo obmedzené na cintoríne uvedenom v odseku 1.
3. Toto VZN sa vzťahuje na prevádzkovateľa cintorína ( ďalej len "prevádzkovateľ"), na oprávnené osoby a na iných návštevníkov cintorína.

4. Pre postup pri úmrtí a pre pohrebníctvo platí vyhl. MZ SSR č. 46/1985 Zb. v znení neskorších predpisov a zákon č. 470/2005 o pohrebníctve a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. 
 
Čl. 2
Vymedzenie základných pojmov 

1. Oprávnenou osobou je ten, kto je oprávnený zriadiť hrob, hrobku alebo urnový pomník na hrobovom mieste na základe zmluvy o prepožičaní miesta. 
2. Hrobové miesto je miesto pre uloženie rakvy do zeme.
3. Hrobka je miesto pre uloženie rakvy, ktoré je vopred vymurované a izolované. 
4. Záhlavný pomník je pomník postavený za hlavou zosnulého. 
5. Náhrobný pomník je pomník uložený buď na krycej doske, prípadne na samotnom hrobovom mieste. 
6. Epitafná doska je doska na urnovom mieste, prípadne urnovej stene. 

Čl. 3 
Základné povinnosti prevádzkovateľa 

1. Prevádzkovateľ spravuje a prevádzkuje cintorín.

2. Prevádzkovateľ je povinný:
a/ starať sa o celkový vzhľad spravovaného a prevádzkovaného cintorína
b/ starať sa o zeleň nachádzajúcu sa na cintoríne, vrátane jej pravidelnej údržby.
c/ vykonávať letnú a zimnú údržbu komunikácií cintorína 

d/ spravovať a udržiavať objekty nachádzajúce sa na cintoríne, ako sú domy smútku a iné  objekty tvoriace vybavenosť cintorína
e/ starať sa o inžinierske siete na cintoríne
f/ starať sa o oplotenie cintorína
g/ zabezpečovať poriadok a čistotu cintorína
h/ vykonávať dozor nad dodržiavaním cintorínskeho poriadku

3. Prevádzkovateľ je ďalej povinný:
a/ zriaďovať miesta na hroby, miesta na urnové hroby alebo miesta na hrobky ( ďalej len " hrobové miesta " ) na cintoríne, ktorý spravuje a prevádzkuje

b/ značiť hrobové miesta
c/ prepožičať hrobové miesto oprávnenej osobe za podmienok ustanovených týmto VZN.
d/ viesť evidenciu o pochovaní zomretých a uložení spopolnených pozostatkov na cintoríne

4. Uloženie rakvy s telesnými pozostatkami zomretého do hrobovej jamy môžu vykonávať rodinní príslušníci alebo i iné osoby,  napr. požiarnici, poľovníci, vojaci, ap. na základe požiadavky oprávnenej osoby pod dozorom prevádzkovateľa.

Čl. 4 
Prepožičanie hrobového miesta 

1. Prevádzkovateľ je povinný prepožičať hrobové miesto najmenej na dobu 10 rokov od prvého uloženia rakvy s telesnými pozostatkami zomretého. Ak to pomery na cintoríne umožňujú a oprávnená osoba má záujem, prevádzkovateľ je povinný prepožičať hrobové miesto vždy na ďalších 10 rokov.
2. Hrobové miesto pre hrobku je prevádzkovateľ povinný prepožičať na dobu najmenej 20 rokov od prvého uloženia rakvy s telesnými pozostatkami zomretého. Ak to pomery na cintoríne umožňujú a oprávnená osoba má záujem, je prevádzkovateľ povinný prepožičanie predĺžiť vždy o ďalších 10 rokov.
3. O prepožičaní hrobového miesta prevádzkovateľ uzatvorí s oprávnenou osobou zmluvu o prepožičaní miesta na pohrebisku. Prepožičaním hrobového miesta oprávnená osoba nenadobúda vlastnícke právo k tomuto miestu. Prepožičaním vzniká právo na užívanie hrobového miesta oprávnenej osobe a prechádza na jej právneho nástupcu. 
4. Prevádzkovateľ nepredĺži právo na prepožičanie hrobového miesta, ak oprávnená osoba toto neudržiava v stave zodpovedajúcom cintorínskemu poriadku alebo ak nie sú splnené podmienky podľa tohto VZN.
5. Prevádzkovateľ upozorní oprávnenú osobu na:
a) uplynutie doby prepožičania hrobového miesta alebo 
b) skutočnosť, že hrobové miesto nie je preukázateľne a riadne udržiavané s výzvou, aby oprávnená osoba toto miesto uviedla do stavu zodpovedajúcemu cintorínskemu poriadku. 
6. Ak ani po týchto upozorneniach oprávnená osoba neprejaví záujem o predĺženie doby prepožičania hrobového miesta, môže prevádzkovateľ po uplynutí dvoch rokov od uplynutia doby prepožičania hrobového miesta na toto miesto uzatvoriť zmluvu o prepožičaní miesta na pohrebisku s inou osobou.
7. Po zaplatení za prepožičanie hrobového miesta oprávnená osoba môže s písomným súhlasom prevádzkovateľa upraviť na vlastné náklady povrch hrobového miesta spôsobom na cintoríne obvyklým. Prevádzkovateľ vydá na tento účel oprávnenej osobe
a/ súhlas na zriadenie, rekonštrukciu alebo doplnenie náhrobného pomníka

b/ súhlas na postavenie, rekonštrukciu alebo doplnenie záhlavného pomníka
c/ súhlas na postavenie alebo rekonštrukciu hrobky
d/ súhlas na osadenie, rekonštrukciu alebo doplnenie epitafnej dosky. 
8. Pred každým pochovaním do hrobového miesta s osadeným náhrobným alebo záhlavným pomníkom alebo epitafnou doskou, je oprávnená osoba povinná tento pomník alebo epitafnú dosku a ich príslušenstvo demontovať v rozsahu určenom prevádzkovateľom.
9. Prevádzkovateľ je povinný zabezpečiť na cintorín situačný plán hrobov, ich evidenciu a prehľad voľných miest.

10. Rozdelenie nových hrobových miest vykoná prevádzkovateľ na základe projektu odsúhlaseného Obecným zastupiteľstvom v Košolnej. 
11. Rakvu s telesnými pozostatkami zomretého alebo urnu so spopolnenými pozostatkami zomretého možno uložiť do existujúceho hrobu len s písomným súhlasom prevádzkovateľa. 
12. Pred uplynutím tlecej doby možno telo zomretého vyňať zo zeme ( exhumovať) len za prítomnosti zástupcu prevádzkovateľa za podmienok stanovených príslušnými právnymi predpismi. Náklady na exhumáciu uhrádza ten, kto o ňu požiada. 
13. V prípade, že náklady spojené s pohrebom z rôznych dôvodov hradí obec a počas 10-tich rokov sa k zosnulému nikto nehlási, príde po uplynutí tlecej doby k zrušeniu hrobového miesta. 

Čl. 5 
Výkop, rozmery a úprava hrobového miesta 

1. Výkop hrobu na uloženie telesných pozostatkov zomretého v rakve sa vykonáva v týchto rozmeroch: 
a/ dĺžka hrobu............210 cm b. šírka hrobu............. 80 cm
c/ hĺbka hrobu............160 cm na uloženie telesných pozostatkov jedného zomretého v rakve.
d/ hĺbka hrobu............200 cm ak majú byť v hrobe uložené v rakve telesné pozostatky ďalšieho zomretého. 
2. Ak má rakva nadmernú veľkosť, vykope sa miesto na hrob s prihliadnutím na túto veľkosť.
3. Vonkajšie rozmery:
a/ hrobového miesta na uloženie rakvy s telesnými pozostatkami zomretého v rakve sú 100 x 200 cm
b/ urnového miesta na uloženie urny so spopolnenými telesnými pozostatkami zomretého sú 50 x 50 cm 
4. Odstup medzi jednotlivými hrobovými miestami musí byť najviac 30 cm.                            
5. Pri výkope hrobu na existujúcom hrobovom mieste sú zamestnanci prevádzkovateľa povinní s nájdenými kostrovými ostatkami narábať s pietou. Všetky kostrové ostatky sa musia pozbierať a uložiť v strede dna hrobovej jamy, ktorú potom zasypú zeminou.
6. Úpravu hrobového miesta zabezpečuje oprávnená osoba na vlastné náklady tak, aby nebol narušený estetický vzhľad cintorína.

Čl. 6 
Základné označovanie hrobov

1. Základné označenie hrobu po uložení do rakvy s telesnými pozostatkami zomretého je drevený kríž, ktorý sa osadí do zeme v záhlaví hrobového miesta bezprostredne po pochovaní. Na kríži musí byť uvedené
a/ meno a priezvisko zomretého
b/ dátum narodenia alebo rok narodenia
c/ dátum úmrtia alebo rok úmrtia
2. Na želanie oprávnenej osoby možno značenie dreveným krížom podľa odseku 1 nahradiť drevenou tvarovou doskou.

Čl. 7 
Práce na cintoríne 

1. Oprávnená osoba je povinná udržiavať hrobové miesto v riadnom stave. Hrobové miesto musí byť najmä pokosené, odburinené, očistené od rôznych nánosov a pomníky musia byť osadené tak, aby neohrozovali iných návštevníkov alebo okolité hroby.
2. Stavby pomníkov, súvisiacich základov a príslušenstva k nim vykonávajú poskytovatelia služieb na cintoríne na základe objednávky oprávnenej osoby alebo si tieto stavby vykonáva oprávnená osoba sama.
3. Vykonávateľ kamenárskych prác je povinný sa preukázať prevádzkovateľovi písomným súhlasom oprávnenej osoby. 
4. Každý, kto vykonáva kamenárske a iné práce na cintoríne, je povinný zvyšky kameňa a ostatných materiálov používaných pri týchto prácach vyviezť z cintorína, a to na vlastné náklady.
5. Demontáž, odstraňovanie, odvoz pomníkov, epitafných dosiek alebo ich súčastí musí oprávnená osoba vopred oznámiť prevádzkovateľovi, ktorý o tom vedie evidenciu.
6. Urnu so spopolnenými telesnými pozostatkami môžu do hrobových miest uložiť s vedomím prevádzkovateľa na cintoríne aj iné osoby ako zamestnanci prevádzkovateľa.
7. Oprávnená osoba nesmie bez písomného súhlasu prevádzkovateľa vysádzať na cintoríne stromy a kríky, umiestňovať lavičky a vykonávať iné úpravy.

Čl. 8
Zánik hrobového miesta, zrušenie práva na hrobové miesto odstránenie pomníka

1. Právo na prepožičanie hrobového miesta zanikne, ak
a/ napriek oznámeniu a písomným výzvam prevádzkovateľa, oprávnená osoba nepožiada o predĺženie doby prepožičania hrobového miesta a nezaplatí za toto predĺženie.
b/ hrobové miesto nie je preukázateľne riadne udržiavané a ak oprávnená osoba toto miesto neuvedie ani po výzve prevádzkovateľa do stavu zodpovedajúcemu cintorínskemu poriadku.
c/ sa cintorín alebo jeho časť vo všeobecnom záujme ruší.

2. Prevádzkovateľ upozorní oprávnenú osobu na skutočnosť podľa ods.1
a/ vyvesením oznámenia na cintoríne na mieste na to určenom. Oznámenie musí visieť na cintoríne na mieste na to určenom 12 mesiacov.
b/ umiestnením oznamovacej tabuľky na hrobovom mieste alebo nalepením nálepky na pomník alebo epitafnú dosku na 12 mesiacov.
c/ listom, a to dvakrát v polročných intervaloch, ak oprávnená osoba neprejaví záujem o predĺženie doby prepožičania hrobového miesta alebo o uvedení hrobového miesta do stavu v zmysle cintorínskeho poriadku na základe oznámenia podľa písm. a) a b).

3. Prevádzkovateľ po upozornení podľa ods. 2 užívacie právo na hrobové miesto zruší po uplynutí 2 rokov od zániku tohoto práva podľa ods.1. 

4. Po zániku užívacieho práva na hrobové miesto prevádzkovateľ
a/ zabezpečí dokumentáciu o stave miesta a napíše záznam o stave príslušenstva tohoto miesta. Túto dokumentáciu je prevádzkovateľ povinný uchovávať po dobu existencie cintorína.
b/ odstráni pomník, epitafnú dosku vrátane ich príslušenstva a uloží ich v depozite na náklad oprávnenej osoby. Ak oprávnená osoba do jedného roka od uloženia pomníka, epitafnej dosky a ich príslušenstva si ich nevyzdvihne , naloží s nimi prevádzkovateľ ako s vecami opustenými.

c/ hrobové miesta významných osobností prejdú do trvalej starostlivosti obce. 
d/ historicky cenné, opustené pomníky, ktoré prevádzkovateľ určí  je povinný umiestniť na 

vyhradenom mieste cintorína. 



Čl. 9
Prevod užívacieho práva k hrobovému miestu 

1. Prevod užívacieho práva k hrobovému miestu, za ktoré bolo zaplatené, môže vykonávať oprávnená osoba v prospech inej osoby iba formou písomnej dohody po jej podpísaní pred notárom alebo matrikárom. Jedno vyhotovenie tejto dohody predloží oprávnená osoba prevádzkovateľovi na založenie do evidencie.
2. Na základe dohody podľa ods.1 vydá prevádzkovateľ novej oprávnenej osobe potvrdenie o prepožičaní hrobového miesta na zaplatenú dobu prepožičania.

Čl. 10
Príslušenstvo hrobového miesta

1. Príslušenstvom hrobového miesta sú náhrobné pomníky, záhlavné pomníky, epitafné dosky a príslušenstvo týchto pomníkov a epitafných dosiek, a tieto sú majetkom oprávnenej osoby alebo vlastníka, ktorý ich vybudoval na vlastné náklady.
2. Ak dôjde k zániku užívacieho práva k hrobovému miestu, je vlastník podľa odseku 1 povinný odstrániť náhrobný pomník , záhlavný pomník alebo epitafnú dosku a ich príslušenstvo najneskôr do 6 týždňov od doručenia výzvy prevádzkovateľa na ich odstránenie.
3. Ak príslušenstvo hrobového miesta ohrozuje bezpečnosť prevádzky na cintoríne, je prevádzkovateľ povinný vyzvať vlastníka na vykonanie nápravy. Ak vlastník v tomto prípade nevykoná nápravu v termíne určenom prevádzkovateľom, prevádzkovateľ zabezpečí do evidencie dokumentáciu o situácii hrobového miesta, vykoná nápravu sám a náklady na vykonanie nápravy bude uplatňovať u vlastníka. 


Čl. 11 
Evidencia 

1. O uložení rakiev s telesnými pozostatkami zomretých a uložení urien so spopolnenými pozostatkami zomretých vedie prevádzkovateľ evidenciu v hrobových knihách. 
2. Prevádzkovateľ je povinný viesť evidenciu o hrobových miestach na cintoríne s týmito údajmi:
a/ názov a miesto cintorína
b/ meno a priezvisko zomretého
c/ dátum narodenia
d/ dátum pochovania alebo spopolnenia
e/ umiestnenie hrobového miesta
f/ meno, priezvisko a adresa oprávnenej osoby a vlastníka príslušenstva hrobového miesta.
g/ dátum zaplatenia za prepožičané miesto a doba prepožičania
3. Evidencia hrobových miest má trvalý charakter. Evidenciu uschováva prevádzkovateľ
4. Ak dôjde k zrušeniu cintorína, prevádzkovateľ odovzdá evidenciu ( hrobové knihy ) do archívu obce.

Čl. 12
Vstup na cintorín 

1. Cintorín je prístupný verejnosti počas celého roka
2. Prevádzkovateľ môže vstup na cintorín alebo jeho časť dočasne zakázať alebo obmedziť, a to 

najmä v čase vykonávania terénnych úprav na cintoríne a v čase vykonávania exhumácie.

3. Vodiť psov na cintorín je zakázané.
4. Vstup s motorovými vozidlami na cintorín je povolený iba po vyhradených komunikáciách, a to
a/ na dopravu rakvy s telesnými pozostatkami zomretého do domu smútku, na vykonanie pohrebného obradu alebo uloženie rakvy s telesnými pozostatkami zomretého do chladiacich zariadení
b/ na dopravu materiálu potrebného na výstavbu a rekonštrukciu pomníkov, obrubníkov a inú úpravu hrobového miesta
c/ na dopravu rakvy s telesnými pozostatkami zomretého na miesto pochovania
d/ na dopravu nevládnych alebo zdravotne postihnutých osôb
5. Prevádzkovateľ môže vykázať z cintorína vodičov s motorovými vozidlami, ak nedodržiavajú cintorínsky poriadok.
6. Vstup s motorovým vozidlom na chodníky do jednotlivých oddelení cintorína pomedzi hrobové miesta je zakázaný.
7. Každý vjazd s motorovým vozidlom prevádzkovateľ eviduje a zároveň kontroluje, či je v súlade s vydaným povolením.
8. Prevádzkovateľ je povinný zabezpečiť na cintorínoch zodpovedajúce dopravné značenie.
9. Okrem uvedených povinností je každý povinný riadiť sa na cintoríne ďalšími pokynmi prevádzkovateľa.

Čl. 13
Správanie sa na cintoríne 

1. Prevádzkovateľ a jeho zamestnanci sú povinní najmä: 
a/ zachovávať pietu k zomretým a pozostalým
b/ byť slušne a čisto upravení a služby vykonávať iba v odevoch na to určených
c/ nepožadovať akúkoľvek odmenu za práce, ktoré majú vykonávať v rámci svojho pracovného zaradenia.
2. Návštevníci cintorína sú povinní najmä :
správať sa spôsobom zodpovedajúcim piete miesta, nesmú robiť hluk, vykrikovať, odhadzovať a zapaľovať odpadky, fajčiť, požívať alkoholické nápoje a omamné látky, poškodzovať pomníky, zariadenia, objekty a zeleň.

3. Prevádzkovateľ je oprávnený odstraňovať z hrobových miest zvädnuté kytice a vence alebo iné ozdoby, ktoré narúšajú estetický vzhľad cintorína a uskladňovať ich pred vyvezením na miesta na to určených.
4. Na cintoríne je zakázané páliť trávu a smetný odpad.
5. Na cintoríne možno rozsvecovať kahance a sviečky len na hrobovom mieste alebo na to vyhradenom mieste tak, aby nevzniklo nebezpečie požiaru , prípadne poškodenie iných 

hrobových miest alebo vybavenosti cintorína. V odôvodnených prípadoch môže prevádzkovateľ cintorína rozsvecovanie sviečok a kahancov a manipuláciu s otvoreným ohňom obmedziť alebo zakázať.
6. Chodníky medzi hrobmi možno používať na iné účely, než na komunikačné len so súhlasom prevádzkovateľa.
7. Okrem povinností uvedených v čl.12 a 13 je každý povinný riadiť sa na cintoríne ďalšími pokynmi prevádzkovateľa. 

Čl. 14
Osobitné ustanovenia 


Kontrolu dodržiavania ustanovení tohto VZN na území Obce Košolná vykonávajú:

· starosta obce

· hlavný kontrolór obce

· poslanci obecného zastupiteľstva v rozsahu svojich právomocí daných zákonom

· poverení zamestnanci obecného úradu

Čl. 15

Záverečné ustanovenia

1. Priestupku podľa § 46, zákona č. 372/1990 Zb. v znení neskorších predpisov sa dopustí ten kto:

a/ vykonáva kamenárske a iné práce na cintoríne bez písomného súhlasu prevádzkovateľa.

b/ kto zostatky materiálu pochádzajúcich z kamenárskych prác nevyvezie z cintorína na vlastné náklady, ale používa kontajnery na odpad.

c/ vykonáva demontáž, odstraňovanie pomníkov a epitafných dosiek alebo ich súčastí bez vedomia /oboznámenia/ prevádzkovateľa.

d/ bez písomného súhlasu prevádzkovateľa vysádza na cintoríne stromy, kríky, resp. umiestňuje lavičky a vykonáva podobné úpravy.

e/ vodí do areálu cintorína psa

f/ vstupuje do areálu cintorína motorovým vozidlo bez povolenia prevádzkovateľa.

g/ neopustí cintorín pred uplynutím zatváracej doby

h/ sa v areáli cintorína nespráva spôsobom zodpovedajúcim piete miesta, robí hluk, rozhadzuje odpadky, rozsvecuje sviečky a kahance inde než na hrobovom alebo na tento účel prevádzkovateľom vyhradenom mieste, fajčí, používa alkoholické nápoje a omamné látky, poškodzuje pomníky, zariadenia, objekty  a zeleň.

2. Poverení zamestnanci Obecného úradu v Košolnej sú oprávnení za priestupky podľa písm. a/ až h/ uložiť pokutu v blokovom konaní v zmysle zák. č. 372/1990 Zb. o priestupkoch v znení neskorších predpisov.                                                              

3. Pri zistení závažného alebo opakovaného porušenia tohto VZN môže starosta Obce Košolná uložiť právnickej osobe a fyzickej osobe oprávnenej na podnikanie pokutu do výšky 200000,-  Sk podľa § 13 ods. 8 a ods. 9 zákona č. 369/1990 Zb. o obecnom zriadení v znení neskorších predpisov.

Čl. 16

Prechodné ustanovenia 

Doklady vydané do nadobudnutia účinnosti tohoto VZN ( potvrdenie o prenájme miesta) zostávajú v platnosti na dobu v nich uvedenú. Po tejto dobe je prevádzkovateľ povinný uzatvoriť zmluvu o prepožičaní hrobového miesta v zmysle čl. 4 ods. 3 tohoto VZN.

Čl. 17
Účinnosť

Toto VZN nadobúda účinnosť dňa: 19.7. 2007 


Schválené Obecným zastupiteľstvom Obce Košolná dňa: 4.7.2007


Vyvesené dňa: 5.7.2007




                                                                                                   Mgr. Martin Halaksa

                                                                                                           starosta obce

